АҞӘА, ԥхынҷкәын 21 — Sputnik. Аԥсны азыхиоуп атәымтәылауаа еиҭамҵуа амазара раархәара азҵаара иныҭкааны азнеира, иҳәеит Адәныҟатәи аусқәа рминистр Виачеслав Чрыгба.
Иара иажәақәа рыла, абри аганахьала Аԥсны имҩаԥысуеит аиҿыхарақәа. "Ауаажәларра рҟны абри аганахьала агәаанагарақәа рҽыршеит. Ҳәарада ари азҵаара цәырҵуеит аурыс-аԥсуа форумқәа рҟынгьы", иҳәеит Чрыгба Sputnik аинтервиу аҭо.
"Иуҳәар ауеит Аԥсны еиҭамҵуа амазара аҭира азҵаара инагӡаны аус адулам ҳәа. Ииашоу алкаақәа рыҟаҵаразы иаҭахуп апрофессионалтә ҭҵаарақәа – аекономикатә, асоциалтә аспектқәа реиԥш иҟоу", — иҳәеит Чрыгба.
Адипломат иазгәеиҭеит асоциалтә иашара азҵаарагьы ишавстәым, избанзар атәымтәылауаа анхарҭа ҭыԥқәа раархәараан урҭ рыхәԥса еиҳанатәуеит. Аԥсуа уаажәларра уи макьаназы иазыхиам.
"Аԥсны ауааԥсыра реиҳараҩык, ҷыдала мрагыларатәи ахәҭа ауааԥсыра рҳаи-рҷышьи еихьырыгӡоит. Урҭ ҳәарада ирылшом атәымтәылауаа иршәо ахәԥсала анхарҭа аахәара. Асеиԥш аан атәыла анапхгара арҭ аҭагылазаашьақәа зегьы ирызхьаԥшроуп – акомпенсациатә механизмқәа рзаԥнаҵароуп. Усеиԥш иҟалар азҵаарагьы уацәымшәартә аҟазшьа аиуеит", — иҳәеит Чрыгба.
Иара убасгьы иазгәеиҭеит, атәымтәылауаа аԥхынтәи адачақәа ахьдыргылаша адгьылқәа рзалхызар ауеит ҳәа, усеиԥш ҟарҵоит Испаниа, Ҭырқәтәыла.
"Иааинырслан азҵаара аӡбара иашам. Азҵаара инарҵауланы иҭҵаатәу акакәны иҟоуп", — иҳәеит адипломат.